b'\n_START_ARTICLE_\nAutomobilio identifikacinis kodas\n_START_PARAGRAPH_\nAutomobilio identifikacinis kodas (da\xc5\xbenai VIN kodas, angl. Vehicle identification number) \xe2\x80\x93 unikalus septyniolikos simboli\xc5\xb3 rinkinys, apib\xc5\xabdinantis konkret\xc5\xb3 automobil\xc4\xaf._NEWLINE_Kod\xc4\x85 automobiliui priskiria jo gamintojas, o jame u\xc5\xbekoduota informacija rei\xc5\xa1kia mark\xc4\x99, model\xc4\xaf, modelio metus, variklio tip\xc4\x85 ir kitus svarbius dalykus._NEWLINE_VIN kodas naudojamas visoms transporto priemon\xc4\x97ms (keleiviniams, komerciniams automobiliams, sunkve\xc5\xbeimiams, autobusams, mopedams) \xc5\xbeym\xc4\x97ti. Automobili\xc5\xb3 \xc5\xbeym\xc4\x97jimo VIN kodais sistema sudaryta remiantis ISO 3779-1983 standartu ir naudojama nuo devintojo praeito am\xc5\xbeiaus de\xc5\xa1imtme\xc4\x8dio (1982 m.). VIN standart\xc4\x85 taiko dauguma \xc5\xa1ali\xc5\xb3 ir visi didieji automobili\xc5\xb3 gamintojai. VIN kodas apib\xc5\xabdina bet kur\xc4\xaf unikal\xc5\xb3 automobil\xc4\xaf, pagamint\xc4\x85 per pastaruosius 30 met\xc5\xb3. Gamintojai patys atsakingi u\xc5\xbe VIN numeravim\xc4\x85._NEWLINE_Unikal\xc5\xabs kodai suteikia unikali\xc4\x85 galimyb\xc4\x99 - jie leid\xc5\xbeia sekti bet kurio automobilio istorij\xc4\x85, \xc4\xafskaitant tokius nemalonius, ta\xc4\x8diau svarbius faktus kaip avarijos ar vagyst\xc4\x97s. Tai rei\xc5\xa1kia, kad automobili\xc5\xb3 istorijos ataskaitos padeda priimti teisingus sprendimus renkantis naudot\xc4\x85 automobil\xc4\xaf.'